Komission asetus (EY) N:o 1428/2003, annettu 11 päivänä elokuuta 2003, tiettyjen nimitysten kirjaamisesta maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetussa neuvoston asetuksessa (ETY) N:o 2081/92 säädettyyn "Suojattujen alkuperänimitysten ja suojattujen maantieteellisten merkintöjen rekisteriin" annetun asetuksen (EY) N:o 2400/96 liitteen täydentämisestä — "ΦΑΣΟΛΙΑ ΓΙΓΑΝΤΕΣ — ΕΛΕΦΑΝΤΕΣ ΚΑΣΤΟΡΙΑΣ (Fasolia Gigantes — Elefantes Kastorias)"



Virallinen lehti nro L 203 , 12/08/2003 s. 0007 - 0012



Komission asetus (EY) N:o 1428/2003, annettu 11 päivänä elokuuta 2003, tiettyjen nimitysten kirjaamisesta maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetussa neuvoston asetuksessa (ETY) N:o 2081/92 säädettyyn "Suojattujen alkuperänimitysten ja suojattujen maantieteellisten merkintöjen rekisteriin" annetun asetuksen (EY) N:o 2400/96 liitteen täydentämisestä - "ΦΑΣΟΛΙΑ ΓΙΓΑΝΤΕΣ - ΕΛΕΦΑΝΤΕΣ ΚΑΣΤΟΡΙΑΣ (Fasolia Gigantes - Elefantes Kastorias)" EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetun neuvoston asetuksen (ETY) N:o 2081/92(1), sellaisena kuin se on viimeksi muutettuna asetuksella (EY) N:o 806/2003(2), ja erityisesti sen 6 artiklan 3, 4 ja 5 kohdan, sekä katsoo seuraavaa: (1) Kreikka toimitti komissiolle asetuksen (ETY) N:o 2081/92 5 artiklan mukaisesti maantieteellistä merkintää koskevan rekisteröintihakemuksen nimitykselle "ΦΑΣΟΛΙΑ ΓΙΓΑΝΤΕΣ - ΕΛΕΦΑΝΤΕΣ ΚΑΣΤΟΡΙΑΣ (Fasolia Gigantes - Elefantes Kastorias)". (2) Mainitun asetuksen 6 artiklan 1 kohdan mukaisesti on todettu, että hakemus on asetuksen säännösten mukainen ja että siinä on kaikki sen 4 artiklassa edellytetyt tiedot. (3) Sen jälkeen, kun hakemuksen yhteenveto oli julkaistu asetuksen (ETY) N:o 2081/92 6 artiklan 2 kohdan mukaisesti, Kreikka pyysi kahta pientä muutosta selventääkseen 4.2 kohtaa (kuvaus) ja poistaakseen toteamuksen, jonka mukaan jakeluun käytetään hakijaryhmittymän ajoneuvoja. Hakemuksen korjattu yhteenveto esitetään liitteessä II. (4) Tämän vuoksi kyseinen nimitys olisi lisättävä "Suojattujen alkuperänimitysten ja suojattujen maantieteellisten merkintöjen rekisteriin", ja sitä olisi näin ollen pidettävä suojattuna maantieteellisenä merkintänä koko yhteisössä. (5) Tämän asetuksen liite täydentää komission asetuksen (EY) N:o 2400/96(3), sellaisena kuin se on viimeksi muutettuna asetuksella (EY) N:o 1298/2003(4), liitettä, ON ANTANUT TÄMÄN ASETUKSEN: 1 artikla Täydennetään asetuksen (EY) N:o 2400/96 liitettä tämän asetuksen liitteessä olevalla nimityksellä, ja kirjataan tämä nimitys "Suojattujen alkuperänimitysten ja suojattujen maantieteellisten merkintöjen rekisteriin" asetuksen (ETY) N:o 2081/92 6 artiklan 3 kohdassa säädettynä suojattuna maantieteellisenä merkintänä (SMM). Tavaraerittelyn pääkohdat esitetään liitteessä II. Ne korvaavat Euroopan yhteisöjen virallisessa lehdessä(5) aiemmin julkaistun hakemuksen yhteenvedon. 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä elokuuta 2003. Komission puolesta Franz Fischler Komission jäsen (1) EYVL L 208, 24.7.1992, s. 1. (2) EUVL L 122, 16.5.2003, s. 1. (3) EYVL L 327, 18.12.1996, s. 11. (4) EUVL L 184, 23.7.2003, s. 3. (5) EYVL C 120, 23.5.2002, s. 5. LIITE I PERUSTAMISSOPIMUKSEN LIITTEEN I IHMISRAVINNOKSI TARKOITETUT TUOTTEET Hedelmät, vihannekset ja viljat Vihannekset KREIKKA - "ΦΑΣΟΛΙΑ ΓΙΓΑΝΤΕΣ - ΕΛΕΦΑΝΤΕΣ ΚΑΣΤΟΡΙΑΣ (Fasolia Gigantes - Elefantes Kastorias)" (SMM). LIITE II NEUVOSTON ASETUS (ETY) N:o 2081/92 REKISTERÖINTIHAKEMUS: 5 ARTIKLA SAN ( ) SMM (X) Asiakirjan kansallinen numero: EL-04/00-5 1 Jäsenvaltion toimivaltainen viranomainen >TAULUKON PAIKKA> 2 Hakijaryhmittymä >TAULUKON PAIKKA> Ryhmittymään (rekisteröintinumero 65/7.4.97) kuuluu 212 pavunviljelijää, jotka ovat sijoittautuneet Kastorian nomoksen kaikille viljelyalueille ja joiden hallussa on 65 prosenttia osakkeiden arvosta. Loput 35 prosenttia ovat entisen Lakkomatan kunnan, joka on nykyisin osa Orestidan kuntaa, osuutta. Yhtiö on perustettu presidentin asetuksen 410/95 (GG321) 2 artiklan nojalla. 3 Tuotelaji: luokka 1.6. 4 Tavaraerittely (yhteenveto 4 artiklan 2 kohdan edellytyksistä). 4.1 Nimi: ΦΑΣΟΛΙΑ ΓΙΓΑΝΤΕΣ - ΕΛΕΦΑΝΤΕΣ ΚΑΣΤΟΡΙΑΣ (Fasolia Gigantes-Elefantes Kastorias). 4.2 Kuvaus: Pavut ovat yksivuotisia pitkä- ja ohutvartisia köynnöskasveja, joiden lehdet ovat kietoutuneet toisiinsa ja jotka voivat kasvaa yli 2-metrisiksi. Ne kuuluvat Papilionaceae-heimoon (vihannekset). Phaseolus-sukuun kuuluu 250 lajia. Kastorian nomoksessa kasvatettavat lajikkeet kuuluvat Phaseolus coccineus (multiflorus) -lajiin. - Typpeä sitovan Bacterium radicola -bakteerin symbioosi mehevien nystyrämäisten juurten kanssa mahdollistaa sen, että ilmakehän typen imeytyminen voi olla jopa 40 kg/ha. - Varsi on ohut, taipuisa ja sylinterimäinen ja kiertyy jatkuvasti vasemmalta oikealle. - Toisiinsa kietoutuneet lehdet koostuvat kolmesta lehdykästä. - Kukissa on viisiosainen verhiö, viisiosainen valkoinen teriö, kymmenen hedelehteä ja emi. Kukat kasvavat suurina lehtihankaisina kukintoina kasvin koko pituudella. - Elefantti-/jättipavut ovat ristipölytteisiä kasveja. - Hedelmä on valkoinen munuaisen muotoinen palko. Koska pavut ovat suurikokoisia, ne kypsennetään uunissa tai käytetään muiden ainesten kanssa (öljy, sipuli, tomaatti, selleri, porkkana) muhennoksissa, jotka ovat omiaan lisäämään aterian "välimerellistä luonnetta". - Papujen ravintoarvo on hyvin korkea, ne ovat erinomainen proteiinin, tärkkelyksen ja raudan lähde, ja niiden rasvapitoisuus on alhainen. Elefantti-/jättipapujen on täytettävä laatuvaatimukset, jotka vahvistetaan maatalous- ja kauppaministerien 25.9.1987 tekemän yhteispäätöksen 37227 2, 3 ja 5 artiklassa (Kreikan tasavallan virallinen lehti 541/B/9.10.87). Pakattujen tuotteiden on täytettävä vähintään seuraavat vaatimukset: 1. Papujen on oltava kokonaisia, kypsiä, tavanomaisen värisiä, sileitä, vailla hyönteisten tekemiä reikiä, vailla hyönteisiä ja vakavia tauteja; niistä ei saa näkyä laadun heikkenemisen eikä lämpötilan nousun aiheuttamia muutoksia. 2. Papujen on oltava puhdistettuja seulonnalla tai käsin lajittelemalla. 3. Pakkauksissa ei saa olla tämän päätöksen 3 artiklassa määriteltyihin muihin luokkiin kuuluvia papuja. 4. Pakkausten on oltava lähes vailla vieraita aineita. 5. Papujen makroskooppisten ja aistinvaraisten ominaisuuksien on oltava kullekin luokalle tyypillisiä ja niiden on varmistettava tuotteiden säilyvyys ja käsittely Codex Alimentariuksen määrittelemiä hygieniavaatimuksia noudattaen. 6. Papujen kosteuspitoisuus ei voi olla yli 14 prosenttia. Papujen luokittelu (3 artikla) Pavut luokitellaan seuraavasti eri tyyppeihin ja luokkiin niiden muodon, 1000 pavun painon tai sen perusteella, miten suuri osuus pavuista läpäisee sihdin, jonka reiät ovat määrätyn kokoisia: a) elefanttipapujen osalta 1000 pavun painon on oltava vähintään 1800 grammaa, tai 90 % pavuista ei saa läpäistä sihtiä, jonka pyöreät reiät ovat halkaisijaltaan 13 mm; b) jättipapujen osalta 1000 pavun painon on oltava 1200-1800 grammaa, tai 90 % pavuista ei saa läpäistä sihtiä, jonka pyöreät reiät ovat halkaisijaltaan 12 mm. Pakkaus ja esillepano (5 artikla) Pakattuihin papuihin sovelletaan seuraavia sallittuja poikkeamia: a) enintään 2 prosenttia rikkoutuneita papuja, joiden osat ovat alle puolet kokonaista papua pienempiä; b) enintään 0,5 prosenttia kuivettuneita ja väriltään virheellisiä papuja; c) enintään 0,05 prosenttia vieraita aineita (maa-ainesta enintään 0,02 prosenttia). 4.3 Maantieteellinen alue Pavunviljelyä harjoitetaan Kastorian nomoksessa Aliakmonas-joen ja sen sivujokien penkereillä sekä alueilla, joilla on toteutettu maanjako ja jotka on varustettu kasteluverkostoilla, joilla taataan viljelmien edellyttämä runsas vedensaanti. Papuja viljellään myös jonkin verran Kastoria-järven rannoilla. Viljelyalueesta noin 900 hehtaaria on Kastorian elefantti-/jättipapujen viljelymaata. Viljelyalue sijaitsee 630-900 metriä merenpinnasta. Maaperä on tulvamaata, kevyttä, huokoista ja kokonaisuudessaan hieman hapanta. Viljelyalueella vallitsee mannerilmasto ja kesät ovat viileitä korkean sijainnin sekä Kastoria-järven ja Aliakmonas-joen läheisyyden vuoksi. Järven läheisyyden vuoksi myös keväät ovat leutoja. Keskimäärin 600 mm:n vuotuinen sademäärä vastaa niin ikään tämän runsaasti vettä tarvitsevan kasvin vaatimuksia. Tämä "erikoinen" ilmasto, joka vaikuttaa osaltaan kyseisen tuotteen erinomaisuuteen, on kuitenkin suuressa määrin poikkeuksellinen. Koko alue sijaitsee laajalla, Vitsi-vuoren ja Grammos-vuorijonon suojaamalla ylätasangolla. Tuulet ovat tällä tasangolla aina heikkoja. Viljelyalue koostuu seuraavista osista: 1. koko Ion Dragoumisin kunta 2. koko Makednan kunta 3. koko Agioi Anarguroin kunta 4. koko Korestian kunta 5. koko Kastorian kunta 6. koko Vitsion kunta 7. koko Aliakmonasin kunta 8. koko Agia Triadan kunta 9. osa Orestidan kuntaa (eli entiset Argos Orestikon, Ammoudaran, Asprokklisian, Dialekton, Kastanofiton, Lakkomatan, Melanthin ja Spilean kunnat) 10. osa Nestorin kuntaa (entinen Ptelean kunta) 11. osa Kastrakin kuntaa (entinen Dendrokhorin kunta). Viljelyalueet sijaitsevat vieri vieressä. 4.4 Alkuperätodisteet Papu on alkujaan peräisin Etelä-Meksikosta ja Väli-Amerikasta. Radioaktiivisten hiilitutkimusten perusteella Phaseolus coccineus (multiflorus) -lajia viljeltiin alunperin Meksikossa noin vuonna 2000 eKr. Papu tuli todennäköisesti Eurooppaan 1500-luvun puolivälissä, ensin Englantiin ja Espanjaan ja sen jälkeen vuosisadan lopussa Kreikkaan. Ensin papuja viljeltiin alankojen kaupunkikeskuksissa, mutta niiden viljely levisi kasvin fyysisten ominaisuuksien vuoksi nopeasti kaukaisille ylänköalueille. Näistä yksi on Kastorian nomos, jossa on ihanteellisen maaperän ja ilmaston sekä erinomaisten viljelytekniikoiden avulla pystytty tuottamaan lajikkeita ja saamaan aikaan tuote, joka valloittaa markkinoita. Kyseistä tuotetta on nimitetty "kansallisruuaksi", koska se on kreikkalaisten kuluttajien suuresti suosima ja sillä on erityisasema heidän ruokavaliossaan. Rajatulla alueella sijaitseva viljelyalue ja viljelyä koskevat tiedot rekisteröidään ja todistetaan oikeiksi seuraavien välineiden avulla: a) luonnonhaittakorvausjärjestelmä; b) maatilojen yhdennetty valvontajärjestelmä; c) kaukokartoitusohjelma. Maatalouden pääosasto soveltaa näitä kaikkia yhteisön välineitä. Nimetyt valtion virastot huolehtivat valvontamenettelyistä ja tuotteesta annettavista todistuksista alkuperänimityksiä ja maantieteellisiä merkintöjä koskevan voimassa olevan lainsäädännön perusteella. Yksityiskohtainen valvonta pitää sisällään kyseisten virastojen tekemät kemialliset analyysit. Nämä virastot valvovat myös tuotteen merkintöjä, sillä ne vastaavat voimassa olevien kansallisten ja yhteisön säädösten mukaisten pakollisten merkintöjen totuudenmukaisuudesta (esim. erien numerointi, yhteisön symbolin mahdollinen käyttö jne.). Kreikassa elefantti- ja jättipavut ovat ainoat kuivatut pavut, joiden paino on yli 1200 grammaa/1000 papua. 4.5 Viljelymenetelmä 4.5.1 Sadonkorjuu Palkojen käsin tehtävä sadonkorjuu alkaa syyskuun alussa ja kestää enintään kolme kuukautta. Kasvista saatava sato voidaan korjata jopa kolme kertaa, koska palot kypsyvät asteittain kasvin tyvestä alkaen. Palot levitetään alustoille kuivattaviksi luonnollisesti auringossa, kunnes siemenet irtoavat niistä vaivatta, kun niitä hakataan taipuisilla kepeillä. 4.5.2 Säilytys Erotetut siemenet levitetään tarpeen mukaan kuivumaan aurinkoon kunnes saavutetaan haluttu, noin 12 prosentin kosteuspitoisuus. Tämän jälkeen ne lajitellaan käsin vieraiden ainesten, rikkoutuneiden ja vahingoittuneiden siementen ja muihin lajikkeisiin kuuluvien siementen poistamiseksi, säkitetään ja varastoidaan hygieenisissä oloissa, jolloin niiden säilyvyys ei ole millään tavoin uhattuna. 4.5.3 Kauppakunnostus ja toimitus Uudella Agrotiki Kastoriasin luokitus- ja pakkausasemalla käytetään uudenaikaisimpia laitteita ja menettelyjä, joilla taataan tuotteen ensiluokkaisuus. Puolen ja yhden kilon polypropyleenisäkit täytetään koneellisesti ja pakataan sen jälkeen 10-20 kilon laatikoihin. Koko menettelyyn sovelletaan elektronista valvontaa ja siinä käytetään automaattisia mittauslaitteita. Luokittelu käsittää siementen automaattisen erottelun kolmeen kokoluokkaan siten kuin suojattua maantieteellistä merkintää koskevassa hakemuksessa esitetään, kun ensin on varmistettu lajikkeen aitous ja suoritettu puhdistus ja desinfiointi käyttäen hellävaraisia menettelyjä (fyysinen erottelu / ECOGEN-järjestelmä). Tuote toimitetaan suoraan elintarvikeliikkeisiin. Välittömiä tavoitteita ovat tuotteen liiketaloudellinen suojelu, kuluttajansuoja ja pääsy ulkomaiden markkinoille, joka on mahdollista ainoastaan, jos tuotteelle myönnetään suojattu maantieteellinen merkintä. 4.6 Yhteys maantieteelliseen alkuperään: Alueen maaperä ja ilmasto ovat määräävässä asemassa poikkeuksellisten Kastorian elefantti-/jättipapujen tuotannossa. Keskikarkea, lievästi hapan ja erinomaisen huokoinen maaperä ja alueen "välimerellinen mannerilmasto" ovat tekijöitä, jotka suosivat kyseisen alueen asukkaiden ruokavalioon jo 300 vuoden ajan kuuluneiden papujen tuotantoa. Käytettävä viljelytekniikka on kulkenut perintönä sukupolvelta toiselle. Näin laadukkaan tuotteen viljely ei riipu välineistä vaan pitkäaikaisesta kokemuksesta, jota "silmiään ja käsiään" käyttävät viljelijät soveltavat käytännössä. Pavunviljely on olennainen osa kyseisen alueen taloutta, perinteitä, tapoja ja juhlia: - Lakkomatan vuotuiset papumarkkinat, - papuateria tarjotaan vieraille, jotka osallistuvat makedonialaisen vapaustaistelijan Pavlos Melasin kuoleman vuosijuhlaan, joka järjestetään hänen mukaansa nimetyllä paikkakunnalla, - eri paikkakunnilla järjestetään sadonkorjuuaikaan papujuhlia, joihin liittyy paikallisia kulttuuri- ja kansanperinnetapahtumia. Lisäksi järjestetään tapahtumia, joissa kerrotaan tuotteen historiallisesta ja sosiaalisesta merkityksestä alueen asukkaille. 4.7 Tarkastuslaitos >TAULUKON PAIKKA> 4.8 Pakkausmerkinnät Tuotteen pakkauksessa on oltava maininta Fasolia Gigantes-Elefantes Kastorias PGI ja presidentin asetuksen 81/93 4 artiklan 7 kohdassa vaaditut merkinnät. 4.9 Kansalliset vaatimukset Sovelletaan SAN:n ja SMM:n tuotantomenetelmiä koskevia presidentin asetuksen 81/93 yleisiä säännöksiä. EY N:o G/EL/00123/2000.04.05 Täydellisen asiakirjan vastaanottopäivä: 14.12.2000.